July | 2021 | penpunt
Die Griekse mitologie is 'n skatkis van verhale oor gode en helde met spesiale kragte. Een so 'n held is Perseus, seun van die hoofgod, Zeus. Perseus het beskik oor superkragte, en het boonop die hulp gehad van sy halfbroer en halfsuster, toe hy met sy grootste uitdaging gekonfronteer is. Hy moes die kop van Medusa vir Polidektes gaan haal, om sy ma te red.
Maritha Snyman bied die verhaal aan in 'n trant wat vir jong lesers geskik is, en komplimenteer dit met puik illustrasies deur Cristy Zinn. Twee kaarte van antieke Griekeland wys vir lesers waar die stories na bewering afgespeel het.
Die Griekse lettertipe wat gebruik word by die hoofstukke, en plek-plek in die teks, is besonder effektief om by te dra tot die atmosfeer van die verhaal. Kinders van nege jaar en ouer behoort baie te hou van die storie, wat uitgegee is deur Lapa. Dit is beskikbaar in gedrukte, sowel as e-boekformaat.
Niki Daly, bekende skrywer van kinderboeke, se nuutste storie is in Afrikaans vertaal deur Michelle Cooper. Die illustrasies en natuurlik die teks, is die produk van Daly se besondere talent en aanvoeling vir jong lesertjies.
Die storie, vertel vanuit die gesigspunt van 'n jong seuntjie, fokus op sy verhouding met die verskillende lede van sy huisgesin, en spesifiek die dinamika van die saamstap met sy ma, die ouma, die oupa en sy pa, wanneer hulle hom skool toe neem. Natuurlik is die hoogtepunt om op sy pappa se skouers te ry en die hele wêreld te sien.
Tafelberg is die uitgewer van beide die Afrikaanse en Engelse weergawes.
Die milde bates van die model op die voorblad het byna veroorsaak dat ek die nuwe Romanza van Marie-Louise Cronjé nie gelees het nie. Wat 'n verlies vir my sou wees, want dit blyk toe 'n pragtige liefdesverhaal te wees. Allermins 'n hygroman, en boonop met 'n paar ernstige sake wat die sentrale storielyn ondersteun.
Danielle het gekies om haar liefde agter te laat en haar droom van internasionale roem te jaag. Nou is dit tien jaar later, haar pa is oorlede, sy was nie by sy begrafnis nie, en boonop moet sy vir Eckhard, die einste liefde van destyds, in die oë kyk. Die skrywer plant vroeg-vroeg die saadjie dat iets nie wel is met Danielle nie, en gebruik geduld om die verloop van die jare tussenin, en veral die laaste paar maande, geleidelik oop te skryf.
Ek was nie bekend met die skryfwerk van Marie-Louise Cronjé nie, maar ek hoop om nog van haar te lees in die toekoms. Ek gee vier sterre.